Diari Oficial de la Generalitat Valenciana


Sumari del DOGV 8791, del 17-04-2020 (2020/2932)

RESOLUCIÓ de 14 d'abril de 2020, del director general de l'Institut Valencià de la Joventut, per la qual es prorroga la vigència del Carnet Jove, en la modalitat clàssica, expedit a la Comunitat Valenciana.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8791

Data del DOGV
:   17-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2932


Data del document
:   14-04-2020

Organisme emissor
:   Institut Valencià de la Joventut

Tipus de document
:   Resolució

Descriptors 

:   * legislació

RESOLUCIÓ de 14 d'abril de 2020, del director general de l'Institut Valencià de la Joventut, per la qual es prorroga la vigència del Carnet Jove, en la modalitat clàssica, expedit a la Comunitat Valenciana. [2020/2932]  
L'extensió de la malaltia provocada pel coronavirus Covid-19 està suposant una emergència sanitària a escala global. Tal com va declarar l'Organització Mundial de la Salut el passat 11 de març, el brot de la Covid-19 s'ha convertit en una pandèmia.  
La Covid-19, per la seua facilitat de contagi i ràpida extensió, ha generat un greu problema de salut pública global que ha tingut com a conseqüència l'adopció de mesures sanitàries i de limitació de la lliure circulació amb l'objectiu de protegir la població.  
Així mateix, la limitació de la circulació o el tancament de serveis administratius no essencials pot generar situacions de vulneració de drets de la ciutadania que els poders públics tenen obligació de garantir.  
  
Es fa necessari esmentar, als efectes de la realització de tràmits administratius, la situació excepcional actual de les persones joves i adolescents que tenen l'obligació de romandre als seus domicilis per la limitació de la llibertat de circulació, i les mesures preventives que s'han adoptat per a les seus de les oficines de l'Institut Valencià de la Joventut i els ajuntaments i mancomunitats, per tal de lluitar contra l'expansió de la Covid-19. Aquesta situació impedeix a les persones joves i adolescents acudir a sol·licitar renovacions del Carnet Jove en la modalitat clàssica, que únicament es pot realitzar de manera presencial.  
  
El Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19, estableix, en l'article, 6 que «cada administració conservarà les competències que li atorga la legislació vigent en la gestió ordinària dels seus serveis per a adoptar les mesures que considere necessàries en el marc de les ordres directes de l'autoritat competent als efectes de l'estat d'alarma i sense perjudici del que estableixen els articles 4 i 5». A més estableix, en la disposició addicional quarta, que els terminis de prescripció i caducitat de qualssevol accions i drets quedaran suspesos durant el termini de vigència de l'estat d'alarma i, si escau, de les pròrrogues que s'adopten.  
  
La Llei 15/2017, de 10 de novembre, de la Generalitat, de polítiques integrals de joventut, estableix en l'article 47.3 que l'emissió i gestió del Carnet Jove correspon a l'Institut Valencià de la Joventut, que podrà portar-les a terme directament o a través d'entitats públiques o privades; i el Decret 86/2015, de 5 de juny, del Consell, regula en el títol IV els requisits per a l'obtenció del Carnet Jove i el procediment d'emissió dins de l'àmbit geogràfic de la Comunitat Valenciana, així com la seua vigència i les modalitats.  
Valorada l'actual situació, tenint en compte l'actual crisi sanitària ocasionada per la Covid-19 i la necessitat de garantir els drets de les persones joves i adolescents, resolc:  
  
Primer  
Prorrogar, fins que finalitze l'estat d'alarma i es reprenga l'atenció presencial en els punts d'emissió del Carnet Jove, en la modalitat clàssica, la validesa dels carnets Jove en aquesta modalitat que hagen caducat o caduquen entre el 16 de febrer de 2020 i el dia en què finalitze l'estat d'alarma provocat per la crisi de la Covid-19, expedits a l'empara del Decret 86/2015, de 5 de juny, del Consell, a la Comunitat Valenciana.   
  
  
Segon   
En els casos que durant el període de la pròrroga automàtica es produïsca l'extinció del títol de Carnet Jove per complir la persona titular els 31 anys, les persones titulars i beneficiàries no podran fer ús dels beneficis associats al títol una vegada superada la data d'extinció d'aquell i, a partir de la qual la pròrroga automàtica deixaria de tindre efectes.  
  
La present resolució posa fi a la via administrativa, i contra aquesta es podrà recórrer potestativament en reposició o bé s'hi podrà plantejar directament un recurs contenciós administratiu, tal com estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que puga interposar-se qualsevol altre recurs dels previstos en la legislació vigent.   
  
  
València, 14 d'abril de 2020.- El director general de l'Institut Valencià de la Joventut. Jesús Martí Nadal.